দোকান পাওয়ার জন্য সিটি করপোরেশনে লিখিত আবেদনপত্র জমা দিয়েছেন তিনি। যদিও সন্তোষজনক কোনো উত্তর পাননি। সম্প্রতি রাইজিংবিডির সঙ্গে কথা হয় জসিমের। তিনি বলেন, ‘আমি ফিরিঙ্গি বাজার দোভাষ গলির স্থানীয় বাসিন্দা। মা-বাবা বেঁচে নেই। বর্তমানে বড় ভাইয়ের সংসারে এবং সমাজের বোঝা হয়ে দিনযাপন করছি। আমি কারো করুণা চাই না, চাই একটু সহযোগিতা। যেন ডাল-ভাত খেয়ে সম্মান নিয়ে বেঁচে থাকতে পারি। আমি উচ্চাভিলাষী কোনো স্বপ্ন দেখি না। কারণ আমাদের স্বপ্ন দেখতে নেই। নানাজন নানা কথা শুনিয়ে যায়। কিন্তু এখানে আমাদের দোষ কোথায়? সৃষ্টিকর্তা আমাদের শারীরিক প্রতিবন্ধী করেছেন। আমরা কেন সমাজের বোঝা হবো? আমরাও তো পারি কাজ করে খেতে। কিন্তু কাজের চেষ্টা করলেও আমাদের কেউ কাজ দেয় না।’